భావం: లోకహింసకులైన రాక్షసులను నిర్మూలించి, దయాసముద్రుడవై యొప్పుచున్న ఓ దశరథరామా! గోదావరీ నదీ తీరాన్ని, నీకు శ్రేష్ఠమైన నివాసమైన, నీవు వేంచేసి ఉన్న భద్రాచలమనే పుణ్యక్షేత్రాన్ని దర్శించినాను. భూదేవి కుమార్తె అయిన సీతాదేవిని చూచినాను. నీవు ధరించిన గొప్ప ధనుస్సును, బాణములను కన్నాను. నిన్ను నీ సోదరుడైన లక్ష్మణుని సేవించి ధన్యుడనైనాను. నా కోరికలు నెరవేరినవి.
వ్యా: దాశరథీ శతకాన్ని రచించి పాఠక లోకానికి సమర్పించిన కంచెర్ల గోపన్న కవి తాను బహుశా ప్రప్రథమంగా గోదావరీ నదీ తీరంలోని భద్రాచల క్షేత్రాన్ని, ఆ క్షేత్రస్వామియైన శ్రీరామచంద్రుని, ఆయన ప్రక్కనున్న సీతాలక్ష్మణులను, స్వామి ధరించి యుండిన ధనుర్బాణములను, శంఖచక్రాలను దర్శించిన మనోహర దృశ్యాన్ని ఈ పద్యంలో ఆత్మీయంగా వర్ణించినాడు. ఈ కవి వర్ణించిన భద్రాచల క్షేత్రమెట్టిది? దాని కథానికేతాలేవి? అని ఈ సందర్భంలో ప్రస్తావించడం సముచితంగా ఉంటుంది. భద్రాచలం గోదావరీ నదీ తీరంలో రాజమహేంద్రవరానికి ఎగువ ఉత్తరంగా నూరు మైళ్ల దూరంలో (160 కి.మీ.) అడవి ప్రాంతంలో ఉన్న ఒక పుణ్యక్షేత్రం. ఆంధ్రులకు చాల ఆదరపాత్రమైన క్షేత్రం కూడా. గోదావరి యెడమ ఒడ్డున సగం కిలోమీటరు దూరంలో భద్రాద్రి రామాలయం ఉన్నది. మేరు పర్వతుడు బ్రహ్మను గూర్చి తపస్సు చేసి పుత్రుని పొంది, అతనికి భద్రుడు అని నామకరణం చేసినాడు. భద్రుడు గౌతమీనదిలో స్నానం చేస్తూ, శ్రీరాముని ధ్యానించి, రామసాక్షాత్కారం పొంది ఆ దేవుడట నివసించునట్లు వరం పొందినాడు. ఆనాటి నుండి ఆ కొండకు భద్రాద్రి అనే పేరు కలిగిందని, భద్రుని కోరికను మన్నించి శ్రీరాముడు అచట నివసించినాడని బ్రహ్మాండ పురాణం వలన తెలియవస్తున్నది.
bhavam: lokahimsakulaina raakshasulanu nirmoolinchi, dayasamudrudavai yoppuchunna oo dasaratharama! godavari nadee teeraanni, neeku shreshtamaina nivaasamaina, neevu venchesi unna bhadrachalamane punyakshetraanni darsinchinaanu. bhudevi kumarte ayina seetaadevini chuuchinaanu. neevu dharinchina goppa dhanussunu, baanamulanu kannanu. ninnu nee sodarudaina lakshmanuni sevinchi dhanyudanainaanu. naa korikalu neraverinavi.
vyaa: daasarathii satakaanni rachinchi paathaka lokaniki samarpinchina kancherla gopanna kavi taanu bahusa praprathamamgaa godavari nadee teeramloni bhadrachala kshetraanni, aa kshetraswamiyaina sriraamachandruni, aayana prakkanunna seetaalakshmanulanu, swami dharinchi yundina dhanurbaanamulanu, sankhachakraalanu darsinchina manohara drushyaanni ee padyamlo aatmeeyamgaa varninchinaadu. ee kavi varninchina bhadrachala kshetramettidi? daani kathaaniketaalevi? ani ee sandarbhamlo prastaavinchadam samuchitamgaa untundi. bhadrachalam godavari nadee teeramlo rajamahendravaraniki eguva uttaramgaa nooru mailla dooramlo (160 ki.mee.) adavi praantamlo unna oka punyakshetram. aandhrulaku chaala aadarapaatramaina kshetram kuudaa. godavari yedama odduna sagam kilometeru dooramlo bhadradri ramalayam unnadi. meru parvatudu brahmanu goorchi tapassu chesi putruni pondi, ataniki bhadrudu ani namakaranam chesinadu. bhadrudu goutameenadilo snaanam chestu, sriramuni dhyaaninchi, ramasakshatkaram pondi aa devudata nivasinchunatlu varam pondinaadu. aanaati nundi aa kondaku bhadradri ane paeru kaligindani, bhadruni korikanu manninchi sriramudu achata nivasinchinaadani brahmanda puraanam valana teliyavastunnadi.